કાન પણ શરીરનાં બધાં અંગોની જેમ એકથી વધારે કામ કરે છે, જેમ કે કાન સાંભળવાના કામમાં આવે અને ચશ્માંની દાંડી ટકાવવાના કામમાં આવે. કાનનાં બીજાં બે કામ તે પ્રાથમિક શાળામાં ભણતા હોઈએ ત્યારે માસ્તરને આમળવાના અને કોઈકની સામે ભૂલ કબૂલ કરવી હોય ત્યારે કાનની બૂટ પકડી ભૂલનો એકરાર કરવાના કામમાં પણ આવે છે. કાનને શ્રવણેન્દ્રિય કહેવામાં આવે છે એટલે કાનથી કોઈ પણ બાબતનું રસપાન કહો કે શ્રવણ-પાન કરી શકાય છે. કોઈનીય પર શ્રદ્ધા કે વિશ્વાસ બને આ શ્રવણ-કાર્યથી જ રાખી શકાય છે, માટે શ્રવણનાં માતા-પિતા તે બીજાં કોઈ નહીં પણ શ્રદ્ધા એ માતા અને વિશ્વાસ એ પિતા. આ બે કાનની નીચે ખભા પર કાવડ રાખીને જ શ્રવણે એની શ્રદ્ધા-માતા અને વિશ્વાસ- પિતાને જાત્રા કરાવેલી ને ? એ તો એ મા-બાપનું કમભાગ્ય કે રાજા દશરથના બાણથી શ્રવણ વીંધાઈને મૃત્યુ પામેલો.